Yezhoù mongek-mienek
Ur familh-yezhoù eo ar yezhoù mongek-mienek, ennañ 35 yezh komzet e su Sina dreist-holl (Guizhou, Hunan, Yunnan, Sichuan, Guangxi ha Hubei) met ivez e lec'hioù all eus gevred Azia : e Thailand, Laos, Viêt Nam ha Myanmar abalamour d'ar repuidi staliet eno goude bezañ tec'het kuit diouzh Sina 300-400 vloaz 'zo.

Goude Brezelioù Indezsina e tec'has kuit meur a vongeger davet Aostralia, ar Stadoù-Unanet ha broioù all evel repuidi ha kavet e vez eno kumuniezhioù bras pe vrasoc'h.

E mandarineg e vez graet miáo (苗) ha yáo (瑶) eus ar yezhoù-mañ. Gant an dud a ra gant ar yezhoù-se avat e vez graet meo/hmu ha mong/hmong anezhe. Brudetoc'h evit ar re all eo ar ar stumm-mañ peogwir eo hennezh an hini a vez implijet evit ober diouzh o yezh o-unan gant ar gumuniezh repuidi vongeger a orin laosek aet d'en em staliañ er Stadoù-Unanet, daoust ha ma ne vez ket implijet an anv hmong met miao e Sina e lec'h ma kaver an darn vrasañ eus ar vongegerion o chom. Diouzh an tu all avat e vez implijet an termen yao evit ober dave d'ar vroad yao hag un anv sevenadurel an hini eo kentoc'h evit un anv yezhoniezh, rak ennañ e vez kavet tud o komz mieneg, yezhoù taoiiek-kadaiek, yieg koulz ha yezhoù mongek (pe miaoek). Gwelloc'h eo neuze implijout an termen Miened evit ober diouzh an dud a ra gant ar yezhoù yaoek pe mienek.

Rummatadurioù koshoc'h eus ar yezhoù a lakae ar yezhoù mongeg-mieneg e rummad ar yezhoù sinek-ha-tibetek, e lec'h ma vezont kavet c'hoazh e kalz rummatadurioù sinat. Gant kenasant yezhoniourien ar c'hornôg avat, hiziv an deiz, ez eont d'ober ur rummad disheñvel dioute-unan.

N'eo ket gwall sklaer penaos e rank bezañ renket ar yezhoù mongek-mienek, na zoken pet yezh ha pet rannyezh resis zo, dreist-holl abalamour ma'z int bet levezonet-bras peurliesañ gant ar yezhoù komzet tro-dro dezhe. Setu amañ an doare ma vez kinniget o renkañ gant Ethnologue:

 Yezhoù mongek 
 Yezhoù bounouek
 Bounoueg Younuo
 Bounoueg Wunai 
 Bounoueg Bu-Nao 
 Bounoueg Jiongnai 
 Yezhoù tchouantchendienek (chuanqiandian)
 Mongeg Njua 
 Mongeg Su Mashan 
 Mongeg Kreiz Huishui 
 Mongeg Biz Dian 
 Mongeg Reter Huishui 
 Mongeg Don
 Mongeg Mervent Guiyang 
 Mongeg Mervent Huishui 
 Mongeg Norzh Huishui 
 Mongeg Chonganjiang 
 Mongeg Luopohe 
 Mongeg Kreiz Mashan 
 Mongeg Norzh Mashan 
 Mongeg Dô 
 Mongeg Kornôg Mashan 
 Mongeg Su Guiyang 
 Mongeg Shua 
 Mongeg Norzh Guiyang 
 Mongeg Daw 
 Yezhoù paheungek (pa-hng) 
 Paheungeg (pa-hng) 
 Yezhoù Qiandong
 Mongeg Norzh Qiandong 
 Mongeg Reter Qiandong 
 Mongeg Su Qiandong 
 Yezhoù Xiangxi 
 Mongeg Kornôg Xiangxi 
 Mongeg Reter Xiangxi 
 Yezhoù honteek (ho nte) (damsur e pelec'h e renkañ)
 Cheeg
 Yezhoù mienek
 Yezhoù biaoek-djaoek (Biao-Jiao)
 Mieneg biaoek-djaoek(Biao-Jiao Mien)
 Yezhoù mienek-djinek (Mian-Jin) 
 Biaoeg-moneg (Biao Mon )
 Yaomieneg (Iu Mien)
 Kimmuneg (Kim Mun)
 Yezhoù zaominek
 Zaomineg (dzao min)

Yezhoù unsilabennek eo ar yezhoù mongek-mienek evel an darn vrasañ eus ar yezhoù all komzet e Su Azia. Gante e vez implijet tonennoù kalz muioc'h evit yezhoù all er bed ha lod a gav dezhe e c'hellje bezañ bet dre bezañ levezonet gant ar re-mañ ma oa bet kroget yezhoù all komzet e Su azia d'ober gant tonennoù ivez, evel da skouer ar sinaeg, yezhoù tibetek-burmek all evel ar yieg, hag ivez ar yezhoù taiek, bet levezonet gantañ d'e dro war-lerc'h ar vietnameg.

Liammoù diavaez
 Ethnologue

Notennoù

Yezhoù mongek-mienek
Yezhoù Azia
Yezhoù Sina
Yezhoù Thailand
Yezhoù Laos
Yezhoù Viêt Nam
Yezhoù Myanmar